Jytte Andersen (S), 2003-03-20:
Jeg vil nu godt sige, at det ikke kun er en borgerlig regering, der støtter folks frie valg til at høre
klassisk musik eller rytmisk musik.
Socialdemokratiet synes faktisk også, at det er en menneskeret selv at bestemme, hvilken type musik man vil lytte til. Jeg tror på, og Socialdemokratiet tror på, at det er vigtigt, at vi fokuserer på alle genrer inden for musikken for netop at give så mange mennesker som muligt gode oplevelser med musik, hvad enten de nu lytter eller selv spiller eller synger, eller hvad de nu gør.
Jeg vil sige her afslutningsvis, at jeg har sådan set siddet og glædet mig over debatten og er glad for, at vi har fået de udsagn, som har været i pressen, som jeg nævnte indledningsvis, ind i Folketinget, og at det er blevet afdækket, at der faktisk fra alle Folketingets partier er interesse for musikken, interesse for at løfte den, interesse for at realisere task force-redegørelsens anbefalinger i så stort omfang, som det nu er muligt for os.
Så jeg synes faktisk, at det har været en ganske god debat.
Vi har ikke fået konkrete svar på alle de spørgsmål, vi har stillet.
Derfor vil jeg sige her, at vi i Socialdemokratiet vil søge at holde ministeren og regeringen fast på de udsagn og løfter, der er givet, også efter de tre konferencer.
Det er jo sådan set dér, har jeg forstået på ministeren, at man ligesom skal sætte pejling på, hvad det så er, man vil.
Her vil jeg, ligesom hr. Ole Sohn har været inde på, nævne musikskolerne og også meget gerne en selvstændig diskussion om musiske skoler, hvor man altså kombinerer de forskellige kreative udtryksformer i en og samme ramme, så vi kan finde nogle fornuftige løsninger på det.
Det er absolut et fokusområde: musikskolerne og deres lokale forankring.
Noget af det, som vi ikke har været helt så meget inde på, men som jeg også har fornemmet som i hvert fald et interesseområde, er produktionsmiljøer.
Produktionsmiljøer handler jo om andet og mere end ophavsret.
Det handler også om, at de skabende kunstnere ikke skal være så klemt, som nogle af dem er i øjeblikket, i de kommercielle pladeselskaber og produktionsselskaber.
Her synes jeg, at man måske kan gå ind i nogle overvejelser og diskussioner om iværksættermiljøer, eller hvad ved jeg, så de skabende kunstnere umiddelbart selv kan få mulighed for at producere.
Det vil i hvert fald være et område, som vi er optaget af fremover.
Jeg tror, at det ikke bare giver en bedre indlæringsevne, som hr. Ole Sohn var inde på, men også giver en social kompetence at synge.
Jeg har en kortvarig periode sunget i kor - jeg skal nok lade være med en prøve på det her - men det er jo sådan, at når man synger, kan man kun være glad.
Man kan ikke være sur og vred, når man synger, for så kan det ikke lade sig gøre.
Så alene for at få løftet danskernes humør en anelse kunne det være meget nyttigt, at flere fik mulighed
for simpelt hen at synge.
Der tror jeg sådan set, at lærer man det som barn og som ung, giver det en social kompetence og en indlæringskompetence, som ikke kan gøres op i kroner og øre, men faktisk har en meget vigtig betydning for éns livskvalitet.
Jeg er meget glad for, at der både har været fokuseret på den klassiske og den rytmiske musik.
Jeg er faktisk meget enig med hr. Eyvind Vesselbo i den indfaldsvinkel, som Venstres ordfører gav udtryk for, nemlig at det faktisk også her er meget nødvendigt, at vi, selv om vi gerne ser udenlandske dirigenter og udenlandske musikere i vores orkestre, fokuserer på, at det nu også er meget rart, at der er nogle af vores egne talenter, der når så vidt, som vi nu gerne vil have. Jeg vil afslutningsvis sige tak for en god debat.
Vi holder fast i Folketingets partier og i de gode viljer og skal nok også holde fast i regeringen.
Regeringens minister på kulturområdet kan i hvert fald ikke være i tvivl om, at skal det skorte på hjælp også til finanserne, er der hjælp at hente.